b'\n_START_ARTICLE_\nStane Jagodi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nStane Jagodi\xc4\x8d se je rodil 15. junija 1943 v Celju in mladost pre\xc5\xbeivel v raznih krajih na \xc5\xa0marskem (okolica \xc5\xa0marja pri Jel\xc5\xa1ah). Leta 1964 je kon\xc4\x8dal \xc5\xa0olo za oblikovanje in leta 1970 diplomiral na Akademiji za likovno umetnost v Ljubljani. Deluje kot samostojni ustvarjalec na podro\xc4\x8djih: slikarstvo, grafika, karikatura, fotomonta\xc5\xbea, objekt monta\xc5\xbea, asembla\xc5\xbe in kot publicist. Ni ga zanimala samo zunanja podoba-forma figuralnega ali predmetnega sveta ampak tudi notranja. \xc5\xbde v za\xc4\x8detku sedemdesetih let (1972) se je za\xc4\x8del ukvarjati z rentgenskimi kola\xc5\xbei (X-Ray Art) in vzporedno z abstraktnim slikarstvom, kineti\xc4\x8dnimi re\xc5\xa1itvami, praygramom ter s kiberneti\xc4\x8dnim konstruktivizmom in postopoma za\xc4\x8del prodirati tudi v notranjost strojnih-ra\xc4\x8dunalni\xc5\xa1kih objektov. Velik poudarek vseskozi od leta 1965 daje anga\xc5\xbeirani umetnosti (lokalni ali ob\xc4\x8de\xc4\x8dlove\xc5\xa1ki problematiki) s pomo\xc4\x8djo satiri\xc4\x8dne risbe, fotomonta\xc5\xbee, tridimenzionalnih objektov in to skozi poeti\xc4\x8dno obarvano simboliko; izra\xc5\xbea pa se tudi v besedni obliki. Bil je \xc4\x8dlan ZDSLU, DOS, Cartoonists Writers Syndicate New York, Board Advisors of the American Biographical Institute (ZDA) in zunanji sodelavec mednarodne revije Graphic Design, Seul. Bil je pobudnik in vodja likovne skupine Grupa Junij, 1970-1985 (mednarodno likovno gibanje), snovalec Mednarodne likovne zbirke Junij in pobudnik ter vodja Slovenskega trienala satire in humorja Aritas-satirA (1995-2001). Priredil je preko petdeset samostojnih razstav in sodeloval na preko dvestotih skupinskih razstavah ter v mnogih likovnih \xc5\xbeirijah doma in v tujini. Leta 1989 je iz\xc5\xa1la njegova monografija, 1993 katalog \xc4\x8castilec svetlobe, srebra in rje in leta 2004 njegovi spomini z naslovom Orbis Artis-Nemirno in Kreativno (1943-2004), ki obsega 800 strani. Za svoje ve\xc4\x8dpredstavnostno ustvarjanje je prejel preko 50 nagrad in priznanj, prete\xc5\xbeno v tujini.'